19 Ipotse jaana, ‘A difilimi tse ke di tlhophang, metshameko ya dibidio, mmino kgotsa mefuta e mengwe ya boitlosobodutu e tlatsa mogopolo wa me ka “dilo le fa e le dife tse di itshekileng”?’ Ka sekai, fa o sena go lebelela filimi nngwe, go tlala ditshwantsho tse di ntseng jang mo mogopolong wa gago? Fa e le tse di itumedisang, tse di itshekileng le tse di lapolosang, go raya gore boitlosobodutu jwa gago bo ne bo siame. Le fa go ntse jalo, fa filimi e o neng o e lebeletse e dira gore o akanye ka dilo tse di sa itshekang, seo se raya gore boitlosobodutu jwa gago bo ne bo sa siama e bile bo le kotsi. (Mathaio 12:33; Mareko 7:20-23) Ka ntlha yang? Ka gonne go akanya ka dilo tse di seng phepa tse di amanang le boitsholo go kgoreletsa kagiso ya gago ya mogopolo, go gobatsa segakolodi sa gago se se thapisitsweng ka Baebele, e bile go ka senya kamano ya gago le Modimo. (Baefeso 5:5; 1 Timotheo 1:5, 19) E re ka boitlosobodutu jo bo ntseng jalo bo le kotsi mo go wena, ikemisetse go bo tila. * (Baroma 12:2) O tshwanetse go tshwana le mopesalema yo o neng a rapela Jehofa jaana: “Dira gore matlho a me a fete a sa bona se se se nang mosola.”—Pesalema 119:37.